На основу Одлуке o расписивању јавног конкурса за попуњавање извршилачких радних места и заснивање радног односа бр. 6/2-08-0005/2022-0001 од 31.10.2022.године

ДИРЕКТОРАТ ЦИВИЛНОГ ВАЗДУХОПЛОВСТВА

РЕПУБЛИКЕ СРБИЈЕ

расписује јавни конкурс за попуну извршилачких радних места и заснивање радног односа на неодређено време

I РАДНА МЕСТА КОЈЕ СЕ ПОПУЊАВАЈУ:

1. Инспектор за саобраћајну делатност-саобраћајни пилот, шифра радног места *RM-OPS-0400*, Одељење саобраћајне делатности, Сектор за саобраћајну делатност, пловидбеност и ваздухопловно особље - 1 извршилац;

Одговорности и задаци:

* обавља послове вођења управног поступка који обухвата и вршење основне провере (одита) и периодичне провере;
* врши прихватање декларације оператера;
* врши инспекцијски надзор над оператерима или физичким лицима који обављају делатности у ваздушном саобраћају, а у складу са областима за које је посебно оспособљен;
* врши процену уведених промена у функционални систем оператера;
* учествује у поступку измене Сертификата ваздухопловног оператера и Листе посебних овлашћења;
* учествује у изради предлога ваздухопловних прописа из делокруга рада Одељења;
* учествује у провери услова за издавање одобрења страним оператерима за коришћење ваздухоплова у условима смањене видљивости;
* обрађује догађаје;
* врши додатне провере страних оператера;
* врши преглед програма обуке из области транспорта опасне робе;
* проверава услове за издавање овлашћења инструктору за транспорт опасне робе;
* проверава услове за издавање одобрења страном оператеру за транспорт опасне робе;
* проверава услове за издавање изузећа за транспорт опасне робе ваздушним путем;

Услови за рад на радном месту- инспектор за саобраћајну делатност-саобраћајни пилот:

* Стечено високо образовање на основним академским или струковним студијама у обиму од најмање 180 ЕСПБ бодова или виша школа;
* 5 година радног искуства на пословима летачког особља у јавном авио-превозу са најмање 3000 сати налета;
* Поседовање дозволе пилота транспортног авиона ATPL;
* енглески језик B1\*CEFR
* положен државни стручни испит и испит за инспектора;

Стручна оспособљеност и знања које се проверавају у изборном поступку за радно место инспектор за саобраћајну делатност-саобраћајни пилот:

* Познавање међународних и националних прописа и стандарда у области ваздухопловства, ратификованих међународних конвенција из домена саобраћајне делатности*.*

1. Инспектор за ваздухопловно особље-професионални пилот, шифра радног места *RM-FCL-0600*, Одељење ваздухопловног особља, Сектор за саобраћајну делатност, пловидбеност и ваздухопловно особље - 1 извршилац;

Одговорности и задаци:

* врши преглед домаћег ваздухоплова и посаде на платформи у току летачких активности;
* утврђује оспособљеност за стицање својства центра за обуку и врши инспекцијски надзор над обукама ваздухопловног особља за стицање дозвола и овлашћења;
* врши проверу стручне оспособљености ваздухопловног особља, начина и услова под којима се мења, суспендује и ставља ван снаге потврде о праву на обучавање ваздухопловног особља и услова под којима се суспендују и стављају ван снаге дозволе/ауторизације ваздухопловног особља;
* врши преглед и одобравање приручника и наставних програма центара за обуку ваздухопловног особља;
* води евиденцију центара за обуку;
* обавља проверу стручне оспособљености ваздухопловног особља кроз теоријски испит и/или практичан испит до нивоа CPL;
* ажурира базе података о извршеним основним и периодичним проверама и извршеним инспекцијским надзорима над центрима за обуку и ваздухопловним субјектима;
* врши анализу безбедносних ризика и унапређења нивоа безбедности у обучавању ваздухопловног особља;
* учествује у изради предлога ваздухопловних прописа и предлаже измену процедура у приручнику за рад одељења;
* учествује у радним састанцима са међународним организацијама;

Услови за рад на радном месту-инспектор за ваздухопловно особље- професионални пилот:

* стечено високо образовање у области техничких или друштвено-хуманистичких наука на основним академским или специјалистичким струковним студијама у обиму од најмање 180 ЕСПБ бодова;
* 5 година радног искуства у ваздухопловству;
* поседовање дозволе професионалног пилота авиона (CPL(A)) са важећим интрукторским овлашћењима;
* енглески језик B1\*CEFR;
* положен државни стручни испит и испит за инспектора;

Стручна оспособљеност и знања које се проверавају у изборном поступку за радно место-инспектор за ваздухопловно особље-професионални пилот:

* Познавање међународних и националних прописа и стандарда у области ваздухопловства, а посебно у области ваздухопловног особља.

1. Проверивач за ваздухопловно особље, шифра радног места *RM-FCL-0700*, Одељење ваздухопловног особља, Сектор за саобраћајну делатност, пловидбеност и ваздухопловно особље – 1 извршилац;

Одговорности и задаци:

* утврђује оспособљеност за стицање својства центра за обуку;
* утврђује начин и услове под којима се мења, суспендује и ставља ван снаге потврде о праву на обучавање ваздухопловног особља;
* врши проверу стручне оспособљености ваздухопловног особља кроз спровођење теоријског испита;
* врши преглед и одобравање приручника и наставних програма центара за обуку ваздухопловног особља;
* води евиденцију центара за обуку;
* анализира извршење планова и програма одељења;
* учествује у изради предлога ваздухопловних прописа и процедура у приручнику за рад одељења;
* учествује у радним састанцима са међународним организацијама;
* води регистар издатих потврда о праву на обучавање ваздухопловног особља;

Услови за рад на радном месту- проверивач за ваздухопловно особље:

* стечено високо образовање у области техничко-технолошких наука у ваздухопловству или друштвено-хуманистичких наука на основним академским или специјалистичким струковним студијама у обиму од најмање 240 ЕСПБ бодова;
* 3 године радног искуства у ваздухопловству;
* енглески језик B1\*CEFR
* положен државни стручни испит;

Стручна оспособљеност и знања које се проверавају у изборном поступку за радно место-проверивач за ваздухопловно особље:

* Познавање међународних и националних прописа и стандарда у области ваздухопловства, а посебно у области ваздухопловног особља.

1. Сарадник за физичко-техничко обезбеђење и против пожарну заштиту, шифра радног места *RM-ООР-0400*, Одељење за правне и опште послове и људске ресурсе, Одсек за опште послове - 1 извршилац;

Одговорности и задаци:

* обезбеђује физичко-техничко обезбеђење и против-пожарну заштиту пословног простора;
* прати и контролише примену мера заштите од пожара и предлаже решења за отклањање уочених недостатака;
* стара се о спровођењу мера за техничку исправност против-пожарног система;
* стара се о обављању редовних сервиса и сервиса прописаних законом и отклањању кварова на свим врстама инсталација у пословном комплексу за ЗОП;
* прати извођење радова на одржавању инсталација, уређаја и опреме из области ЗОП;
* формира и ажурира документацију из свог делокруга;

Услови за рад на радном месту - сарадник за физичко-техничко обезбеђење и против пожарну заштиту:

* Стечено средње образовање;
* 3 године радног искуства на пословима из делокруга рада радног места;
* енглески језик А1\*CEFR;
* положен државни стручни испит и испит из области заштите од пожара;

Стручна оспособљеност и знања које се проверавају у изборном поступку за радно место- сарадник за физичко-техничко обезбеђење и против пожарну заштиту:

* Познавање опреме, прописа, политика, процедура и стратегија на локалном и националном нивоу у области физичко техничке заштите људи и заштите од пожара, података, имовине и институција.

II ДОКАЗИ КОЈИ СЕ ПРИЛАЖУ УЗ ПРИЈАВУ НА ЈАВНИ КОНКУРС:

* Читко попуњена и потписана „Пријава на јавни конкурс за попуњавање извршилачког радног места“. Образац „пријава на конкурс“, доступан је на интернет страници Директората цивилног ваздухопловства Републике Србије *(www.cad.gov.rs*);
* Биографија;
* Оригинал или оверена фотокопија дипломе којом се потврђује стручна спрема;
* Оригинал или оверена фотокопија уверења о држављанству Републике Србије (уверење не старије од шест месеци);
* Оригинал или оверена фотокопија извода из матичне књиге рођених;
* Оригинал или оверена фотокопија доказа о радном искуству у струци (потврде, решења и други акти из којих се види на којим пословима и са којом стручном спремом је стечено радно искуство);
* Оригинал или оверена фотокопија уверења надлежног суда да се против кандидата не води кривични поступак и да није под истрагом (уверење не старије од шест месеци);
* Оригинал или оверена фотокопија уверења МУП-а да кандидат није кривично осуђиван (уверење не старије од шест месеци);
* Оригинал или оверена фотокопија сертификата, потврде или други одговарајући доказ о знању енглеског језика, ниво (B1\*CEFR/А1\* CEFR).

III ЗАЈЕДНИЧКО ЗА СВА РАДНА МЕСТА:

Рад на радном месту се заснива на неодређено време, ул. Скадарска бр. 23 и 23/1, место рада Београд.

Са кандидатима чије су пријаве благовремене, допуштене, разумљиве, потпуне и уз које су приложени сви потребни докази за испуњавање услова за оглашена радна места, у поступку селекције ће бити провераване неопходне професионалне компетенције кандидата у складу са захтевима радног места за које се кандидат пријављује, а које се односе на стручну оспособљеност и знања кандидата, усменим путем.

Сви докази прилажу се у оригиналу или фотокопији која је оверена код јавног бележника.

Сви докази прилажу се на српском језику, односно уколико су на страном језику морају бити преведени на српски језик и оверени од стране овлашћеног судског тумача.

Кандидати који не доставе наведене доказе, односно који на основу достављених доказа не испуњавају услове, писаним путем се обавештавају да су искључени из даљег изборног поступка.

IV АДРЕСА НА КОЈУ СЕ ПОДНОСЕ ПРИЈАВЕ НА ЈАВНИ КОНКУРС

Конкурсна документација се подноси путем поште или непосредно у Писарници Директората цивилног ваздухопловства Републике Србије, на адресу Скадарска 23 и 23/1, са назнаком „за јавни конкурс са називом радног места на које се конкурише“.

Свака пријава добија своју шифру под којом подносилац пријаве учествује у даљем изборном поступку.

Кандидати ће о шифри пријаве бити обавештени у року од 8 дана од дана престанка важења рока за подношење пријаве на јавни конкурс, путем мејл адресе и/или писаним путем на адресу становања наведену у образцу пријаве.

V РОК У КОМЕ СЕ ПОДНОСЕ ПРИЈАВЕ НА ЈАВНИ КОНКУРС:

Рок за подношење пријаве је 15 дана. Рок почиње да тече наредног дана од дана објављивања огласа у дневном листу „Политика“ и на званичном сајту Директората цивилног ваздухопловства Републике Србије ([www.cad.gov.rs](http://www.cad.gov.rs)).

VI ОБАВЕШТЕЊЕ О ОБРАДИ ЛИЧНИХ ПОДАТАКА

Обавештење о обради личних података, кандидат је обавезан да приложи уз конкурсну документацију, која мора бити својеручно потписана, чиме се даје сагласност за обраду личних података.

Обавештење о обради личних података је доступно на интернет страници Директората цивилног ваздухопловства Републике Србије ([*www.cad.gov.rs*](http://www.cad.gov.rs)*)*

VII ЛИЦЕ ЗАДУЖЕНО ЗА ДАВАЊЕ ОБАВЕШТЕЊА О ЈАВНОМ КОНКУРСУ:

Ирена Бјелотомић

Број телефона за обавештења - 011 29 27 028

VIII ДАТУМ И МЕСТО ПРОВЕРЕ СТРУЧНЕ ОСПОСОБЉЕНОСТИ И ЗНАЊА КАНДИДАТА

О датуму, дану и времену када ће се обавити разговор, кандидати ће бити благовремено обавештени путем мејл адресе и/или писаним путем на адресу становања коју су навели у пријави.

Кандидати који су ушли у ужи избор, провера стручне оспособљености и знања обавиће се у просторијама Директората за цивилно ваздухопловство Републике Србије, Београд, Скадарска 23 и 23/1, увидом у податке из пријаве и непосредно кроз усмени разговор.

У ужи избор улази кандидат који испуњава све услове предвиђене за радно место на које је аплицирао и чија је пријава благовремена.

IX НАПОМЕНЕ

Државни стручни испит и испит за испектора није услов, нити предност за заснивање радног односа. Кандидати који не поседују наведени услов, могу да заснују радни однос, али су дужни да тражени услов положи у прописаном року.

Неблаговремене, недопуштене, неразумљиве или непотпуне пријаве и пријаве уз које нису приложени сви тражени докази у оригиналу или овереној фотокопији код јавног бележника биће одбачене.

Јавни конкурс спроводи Конкурсна комисија коју именује директор Директората.

Директорат цивилног ваздухопловства Републике Србије не врши дискриминацију на основу расе, боје коже, пола, вере, националности и етничког порекла или инвалидитета. Сви изрази, појмови, именице, придеви и глаголи у овом огласу који су употребљени у мушком роду, односе се без дискриминације и на особе женског пола.

Обавештавају се учесници јавног конкурса да ће се документација враћати искључиво на писани захтев учесника.

Овај оглас објављује се у дневном листу „Политика“ и на званичном сајту Директората цивилног ваздухопловства Републике Србије ([www.cad.gov.rs](http://www.cad.gov.rs)).